Beatrice Straight

Beatrice Straight (2 Augustus 1914 – 7 April 2001) was 'n Amerikaanse teater, televisie en rolprent aktrise. Sy was `n lid van die aangesiene Whitney familie. Sy was `n Tony en Academy Award wenner en `n genomineerde vir die Emmy Award. 

Straight se eerste Broadway vertoning was in die toneelstuk The Possessed (1939). Vir haar rol as Elizabeth Proctor in The Crucible (1953) wen sy die Tony Toekenning vir Beste Aktrise in `n Toneelstuk. Haar ander Broadway rolle sluit in Viola in Twelfth Night (1941), Catherine Sloper in The Heiress (1947) en Lady MacDuff in Macbeth (1948). Vir die satiriese film Network (1976) wen sy die Academy Award vir Beste Ondersteunende Aktrise; met vyf minute en twee sekondes van skermtyd is haar vertoning die kortste ooit om `n Academy Award vir toneelspel te wen. Sy was genomineer vir `n Emmy Toekenning vir die minireeks The Dain Curse (1978). Straight verskyn in The Nun's Story (1959) as Moeder Christophe saam met Audrey Hepburn en as die parasielkundige Dr. Martha Lesh in Poltergeist (1982).

Vroeë lewe 
Beatrice Whitney Straight is 2 Augustus 1914 in Old Westbury, New York Stad, as die tweede van drie kinders gebore. Haar vader was die beleggingsbankier, diplomaat en weermag offisier Willard Dickerman Straight en haar moeder, Dorothy Payne Whitney, `n lid van die Whitney familie en `n sosiale aktivis. In 1918 sterf haar vader aan griep in Frankryk gedurende die groot griep epidemie terwyl hy sy diensplig met die Verenigde State se weermag gedoen het. In 1925, na Dorothy Payne Whitney hertrou het met die landboukundige Leonard K. Elmhirst, trek Straight en haar gesin na Devon, Engeland. Daar ontvang sy haar opvoeding by Dartington Hall, `n landgoed wat haar moeder en stiefvader omskep het in `n eksperimentele skool en sentrum vir verkennende landbou projekte. Daar begin sy in amateur teaterproduksies optree. In die 1930s woon sy die Cornish School in Seattle by; Straight en haar moeder het belangrike weldoeners van die skool geword.

Loopbaan 
Straight het na die Verenigde State teruggekeer en haar Broadway debuut in die toneelstuk The Possessed (1939) gemaak. Die meerderheid van haar werk op die verhoog was in die klassieke, insluitende Twelfth Night (1941), Macbeth (1948) en The Crucible (1953).

Straight was `n lid van Actors Studio van die ontstaan van die organisasie, en woon die klas by wat drie maal `n week aangebied word deur stigterslid, Robert Lewis. Haar klasmaats het Marlon Brando, Montgomery Clift, Jerome Robbins, Sidney Lumet en omtrent 20 ander ingesluit. 

Straight was aktief in die vroeë dae van televisie, en verskyn in reekse soos Armstrong Circle Theatre, Hallmark Hall of Fame, Kraft Television Theatre, Suspense, Studio One, The United States Steel Hour, Playhouse 90 en Alfred Hitchcock Presents, en drama reekse soos Dr. Kildare, Ben Casey, The Defenders, Route 66, Mission: Impossible en St. Elsewhere. Verdere televisie optredes sluit in Hippolyta in die Wonder Woman reeks en Marion Hillyard, die moeder van Stephen Collins in The Promise.

Straight het min in rolprente gewerk, en is wel bekend vir haar rol as die verpletterde vrou wat haar ontrou man William Holden konfronteer in die prent Network (1976). Ten spyte daarvan dat haar karakter net kortliks verksyn op die skerm, ontvang Straight hoë lof vir haar toneelspel en wen die Academy Award vir Beste Ondersteunende Aktrise. Haar ander bekende rolprent verskyning was die rol van Dr. Martha Lesh, die paranormale ondersoeker in die gruwelprent Poltergeist (1982).

Persoonlike lewe 
Beatrice Straight was tweemaal getroud. Van 1942 tot hul skeiding in 1949 was sy getroud met Louis Dolivet, met wie sy `n seun, Willard Whitney Straight Dolivet, gehad het. In 1952, op die ouderdom van sewe, verdrink haar seun in `n dammetjie op hul plaas in Armonk. Die seun se vader, Louis Dolivet, het in Parys gewoon op daardie stadium, en weens sy beweerde pro-kommunistiese aktiwiteite, was hy `n visa geweier en kon dus nie die begrafnis bywoon nie.

In 1948, tydens die loop van die toneelstuk The Heiress, `n verwerking van Henry James se Washington Square, ontmoet sy Peter Cookson. Hulle trou in 1949 en het getroud gebly tot Cookson se dood in 1990. Cookson het twee kinders van sy vorige huwelik gehad: Jane Coopland en Peter W. Cookson Jr. 

Met Peter Cookson het Straight twee seuns gehad: Gary Cookson en Anthony Cookson. 

Straight het na bewering gely aan Alzheimer siekte gedurende haar laaste jare. Op 7 April 2001, sterf sy aan longontsteking in Northridge, Los Angeles. Haar teraardebestelling vind plaas by die William Henry Lee Memorial Cemetery in New Marlborough, Massachusetts.

Filmografie

Rolprente

Televisiereekse

Teaterloopbaan

Broadway

Buite Broadway

Verwysings

Eksterne skakels 
 
 Beatrice Straight in die Internet Broadway Database

Geboortes in 1914
Sterftes in 2001
Amerikaanse aktrises van die 20ste eeu